C 100/110
SL
Uradni list Evropske unije
16.3.2023
3.15 Uradi za upravljanje sredstev bodo specializirani organi, vzpostavljeni ali določeni v vsaki državi članici, da bi zagotovili učinkovito upravljanje začasno zavarovanega in odvzetega premoženja ter sodelovanje z drugimi pristojnimi organi, odgovornimi za sledenje, identifikacijo, začasno zavarovanje, odvzem in upravljanje sredstev na nacionalni ravni ali v čezmejnih primerih.
V predlagani direktivi so vloge in naloge teh uradov natančneje določene, državam članicam pa je zagotovljena večja jasnost glede opredelitve infrastrukture za povrnitev sredstev.
3.16 Za odtujitev in vračilo sredstev v čezmejnih postopkih bi morali veljati sporazumi o delitvi sredstev, ki bi jih podpisale zadevne države članice.
Nacionalni sistemi se lahko zelo razlikujejo glede vrste organov in postopkov, potrebnih za sklepanje takih sporazumov.
Predlagana direktiva v zvezi s tem ne vsebuje posebnih določb, zato bi bilo treba uradom za odvzem premoženjske koristi in uradom za upravljanje sredstev izrecno podeliti ustrezne pristojnosti na tem področju.
3.17 Posebej pomembno je sodelovanje s tretjimi državami, saj organizirani kriminal obstaja tudi zunaj EU in pomeni znatno tveganje za njeno notranjo varnost.
Ker je postal bolj povezan, mednaroden in digitalen, je treba organom v tretjih državah omogočiti sodelovanje z enakovrednimi organi v državah članicah.
Za nadaljnje izvrševanje predlagane direktive bi bilo treba razmisliti o različnih instrumentih pomoči in podpore.
3.18 Instrumenti posvetovanja, ki jih je Komisija uporabila pred pripravo predlagane direktive, so bili z vidika trajanja in metod vključujoči in primerni za različne deležnike, zlasti ustrezne organe, strokovnjake, poslovne organizacije, organizacije civilne družbe in splošno javnost.
EESO se zaveda prizadevanj Komisije, da bi dala na voljo zanesljive podatke in informacije o stanju in napredku držav članic in EU kot celote na področju povrnitve nezakonito pridobljenih sredstev, podobna prizadevanja pa pričakuje tudi med prenosom direktive v nacionalno zakonodajo in ocenjevanjem njenega izvajanja.
V Bruslju, 14. decembra 2022 Predsednica Evropskega ekonomsko-socialnega odbora Christa SCHWENG